Nafarroako Parlamentuko Mahaiak, 2018ko otsailaren 12an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Carlos García Adanero jaunak aurkezturiko mozioa, zeinaren bidez Nafarroako Gobernua premiatzen baita ahal diren neurri guztiak ezar ditzan Belateko eta Almandozko tuneletan egitekoak diren obrek ukitzen dituzten bizilagun eta erabiltzaileei eraginen zaien kaltea gutxitzeko.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2018ko otsailaren 12an

Lehendakaria: Ainhoa Aznárez Igarza

MOZIOAREN TESTUA

Unión del Pueblo Navarro (UPN) talde parlamentarioko kide Carlos García Adanero jaunak, Legebiltzarreko Erregelamenduan ezarritakoaren babesean, honako mozio hau aurkezten du Osoko Bilkurarako, Mahaian eta Eledunen Batzarrean izapidetzeko:

Joan den asteazkenean, urtarrilak 31, Nafarroako Gobernuak Belateko eta Almandozko tuneletako obrak iragarri zituen, xedea izanik Europak 2019ko maiatzetik aurrera eskatuko dituen segurtasun neurrien zati bat betetzea.

Nafarroako Gobernuak zazpi hilabete inguruko iraupena ezarri du obretarako. Kontuan hartuz N-121-A Nafarroako errepide sareko bide erabilienetako bat dela, zeinetan kamioien trafikoarekin batera izaten baitira Nafarroako eskualde horretako bizilagunen ohiko joan-etorriak, honako erabaki proposamen hau aurkezten da:

1. Nafarroako Parlamentuak Nafarroako Gobernua premiatzen du ahal diren neurri guztiak ezar ditzan Belateko eta Almandozko tuneletan egitekoak diren obrek ukitzen dituzten bizilagun eta erabiltzaileei eraginen zaien kaltea gutxitzeko.

2. Nafarroako Parlamentuak Nafarroako Gobernua premiatzen du batzorde bat sor dezan, toki entitateak, garraiolarien elkarteak eta zerbitzuen sektoreko arduradunak bilduko dituena, egin behar diren jarduketak koordinatzeko.

Iruñean, 2018ko otsailaren 6an

Foru parlamentaria: Carlos García Adanero